arnastofnun/IGC-2024 huggingface dataset:
S-425/2008

Mál þetta höfðaði sýslumaðurinn í Borgarnesi með ákæru 3. desember 2008 á hendur ákærða, D-x-x S-x-x, fæddur ... í borginni Onesti í Rúmeníu, með dvalarstað að Kverngrjóti í Dalabyggð. Málið var dómtekið sama dag.

Í ákæru segir að málið sé höfðað gegn ákærða „fyrir brot gegn lögum um útlendinga, með því að hafa, sunnudaginn 26. september 2008, komið til Íslands með flugi frá Berlín, og frá þeim tíma dvalið á Íslandi, og með því brotið gegn ákvörðun Útlendingastofnunar frá 31. janúar 2007, þar sem honum var vísað brott af Íslandi og bönnuð endurkoma til landsins næstu þrjú ár. Ákvörðun Útlendingastofnunar var birt fyrir honum þann 31. janúar 2007 og hann fluttur til Rúmeníu þann 3. febrúar 2007.“ Er þetta talið varða við a-lið 1. mgr. 57. gr., sbr. 4. mgr. 42. gr. laga um útlendinga, nr. 96/2002, með síðari breytingum. Í ákæru er þess krafist að ákærði verði dæmdur til refsingar.

Ákærði hefur fyrir dómi skýlaust játað það brot sem honum er gefið að sök og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála, nr. 19/1991. Samkvæmt þessu verður ákærði sakfelldur fyrir brotið, sem réttilega er fært til refsilaga í ákæru.

Samkvæmt sakavottorði hlaut ákærði dóm 18. janúar 2007 fyrir skjalafals og brot gegn lögum um útlendinga með því að hafa haft í sínum vörslum falsað vegabréf og framvísað því í blekkingarskyni í lögskiptum hér á landi. Var brotið talið varða við h-lið 2. mgr. 57. gr. laga nr. 96/2002 og 155. gr. almennra hegningarlaga. Refsing var ákveðin fangelsi í 30 daga. Ákærða var veitt reynslulausn 3. febrúar sama ár í eitt ár á eftirstöðvum refsingar 15 dögum. Sá tími var liðinn þegar ákærði framdi það brot sem hann hefur nú verið sakfelldur fyrir. Ekki liggja fyrir frekari upplýsingar um sakaferil ákærða.

Refsing ákærða þykir hæfilega ákveðin 30 daga fangelsi.

Samkvæmt 1. mgr. 165. gr. laga um meðferð opinberra mála, nr. 19/1991, verður ákærða gert að greiða þóknun verjanda síns, sem þykir hæfilega ákveðinn svo sem í dómsorði greinir, og útlagðan ferðakostnað verjandans. Annar sakarkostnaður hefur ekki fallið til vegna rannsóknar og meðferðar málsins.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærða, D-x-x S-x-x, sæti fangelsi í 30 daga.

Ákærði greiði þóknun verjanda síns B-kk-ef H-kk-þgf, héraðsdómslögmanns, 55.776 krónur og ferðakostnað verjanda 15.400 krónur.

B-kk-nf B-kk-nf
S-428/2007

Mál þetta höfðaði lögreglustjórinn á Snæfellsnesi með ákæru 27. nóvember 2007 á hendur ákærða, R-kk-þgf G-kk-þgf, kt. ..., Hábrekku 1 í Snæfellsbæ. Málið var dómtekið 12. desember sama ár.

Í ákæruskjali segir að málið sé höfðað gegn ákærða fyrir brot á lögum um atvinnuréttindi vélstjórnarmanna á íslenskum skipum, en ákærða er gefið að sök „að hafa mánudaginn 20. ágúst 2007, gegnt starfi vélgæslumanns samhliða skipsstjórn á fiskibátnum Katrínu SH 575/2457, án þess að hafa til þess gilt atvinnuskírteini.

Atvinnuskírteini ákærða gilti til 14. desember 2005.

Telst þetta varða við 2. gr. sbr. 14. gr. laga nr. 113/1984 um atvinnuréttindi vélfræðinga, vélstjóra og vélavarða á íslenskum skipum, sbr. og 3. mgr. bráðabirgðaákvæðis, sbr. 15. gr. laga nr. 76/2001, um áhafnir íslenskra farþegaskipa og flutningaskipa.

Þess er krafist að ákærði verði dæmdur til refsingar.“

Fyrirkall í máli þessu var gefið út 3. desember 2007 og birt fyrir ákærða 5. sama mánaðar. Við þingfestingu málsins 12. desember sl. sótti ákærði ekki þing og var málið þá dómtekið að kröfu sækjanda með vísan til 1. mgr. 126. gr. laga nr. 19/1991.

Með vísan til áðurgreindrar lagagreinar þykir mega jafna útivist ákærða til játningar hans enda fer sú niðurstaða ekki í bága við gögn málsins. Brot ákærða telst því sannað og varðar það við tilgreind lagaákvæði í ákæru.

Samkvæmt sakavottorði ákærða hefur hann ekki fyrr gerst sekur um refsiverða háttsemi.

Refsing ákærða þykir að broti hans virtu hæfilega ákveðin 30.000 króna sekt til ríkissjóðs og komi fjögurra daga fangelsi í stað sektarinnar verði hún eigi greidd innan fjögurra vikna frá uppkvaðningu dómsins.

Enginn sakarkostnaður hlaust af meðferð málsins.

B-kk-nf B-kk-nf, héraðsdómari, kveður upp dóm þennan, en uppsaga dómsins hefur dregist lítillega vegna starfsanna dómarans.

DÓMSORÐ:

Ákærði, R-kk-nf G-kk-nf, greiði 30.000 króna sekt til ríkissjóðs og komi fjögurra daga fangelsi í stað sektarinnar verði hún ekki greidd innan fjögurra vikna frá uppkvaðningu dómsins.

B-kk-nf B-kk-nf
S-53/2009

Mál þetta, sem dómtekið var 2. júní sl., er höfðað með ákæru lögreglustjórans á Eskifirði, útgefinni 27. apríl 2009, á hendur P-x-x M-x-x C-x-x, fæddum [...] 1990, Lagarási 2, Egilsstöðum, „fyrir líkamsárás á Reyðarfirði með því að hafa aðfaranótt sunnudagsins 8. mars 2009, á veitingastaðnum Cafe Kósý, Búðargötu 6, slegið Ö-kk-þf L-kk-þf, kennitala [...], eitt hnefahögg í andlitið, með þeim afleiðingum að hann nefbrotnaði og hlaut glóðarauga á vinstra auga.

Telst þetta varða við 1. mgr. 218. gr. almennra hegningarlaga nr. 19/1940, sbr. breytingarlög.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði játaði brot sitt skýlaust fyrir dóminum eins og því er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds hafði tjáð sig stuttlega um ákvörðun viðurlaga. Með játningu ákærða, sem fær fulla stoð í gögnum málsins, telst sannað að ákærði hafi gerst sekur um það brot sem lýst er í ákæru og sem þar er rétt heimfært til ákvæða laga.

Ákærði er á nítjánda aldursári og er pólskur ríkisborgari. Ekki liggja fyrir dóminum upplýsingar um sakaferil hans, en meðal gagna málsins er upplýsingaskýrsla lögreglu þar sem fram kemur að ekki sé vitað um neinn sakaferil ákærða hér á landi.

Með hliðsjón af því tjóni er hlaust af broti ákærða þykir refsing hans hæfilega ákveðin 30 daga fangelsi, en með hliðsjón af ungum aldri ákærða og því að ekki er kunnugt um að hann eigi sér sakaferil þykir fært að fresta fullnustu refsingar hans og fellur hún niður að tveimur árum liðnum, haldi ákærði almennt skilorð 57. gr. almennra hegningarlaga nr. 19/1940, með síðari breytingum.

Þá verður ákærði dæmdur til að greiða allan sakarkostnað, sem samkvæmt yfirliti ákæruvalds nemur 18.700 krónum, vegna öflunar áverkavottorðs.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 10:10 þriðjudaginn 9. júní 2009.

Dómsorð:

Ákærði, P-x-x M-x-x C-x-x, sæti fangelsi í 30 daga, en fullnustu refsingar hans er frestað og fellur hún niður að liðnum tveimur árum frá uppsögu dómsins að telja, haldi ákærði almennt skilorð 57. gr. almennra hegningarlaga.

Ákærði greiði sakarkostnað að fjárhæð 18.700 krónur.

H-kk-nf B-kk-nf
S-56/2009

Mál þetta, sem dómtekið var 2. júní sl., er höfðað með ákæru ríkissaksóknara, útgefinni 5. maí 2009, á hendur B-kk-þgf K-kk-þgf K-kk-þgf, kt. [...], Gilsbakka 1, Seyðisfirði, „fyrir eftirfarandi brot gegn almennum hegningarlögum, aðfaranótt sunnudagsins 11. nóvember 2008, á Akureyri:

1. Fyrir líkamsárás, með því að hafa á veitingastaðnum Dátanum, Geislagötu 14, slegið A hnefahögg í andlitið, með þeim afleiðingum að hann bólgnaði á efri vör, hlaut mar á innanverða efri vör og brot á bitkannti tíu tanna.

2. Fyrir brot gegn valdstjórninni, með því að hafa utandyra við Geislagötu 14, sparkað í fætur B lögregluvarðstjóra, sem þar hafði afskipti af ákærða vegna skyldustarfa sinna, með þeim afleiðingum að B féll til jarðar.

Telst háttsemi ákærða samkvæmt 1. ákærulið varða við 1. mgr. 217. gr. almennra hegningarlaga nr. 19/1940, en samkvæmt 2. ákærulið við 1. mgr. 106. gr. sömu laga, sbr. 1. gr. laga nr. 25/2007.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði játaði brot sín skýlaust fyrir dóminum eins og þeim er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds hafði tjáð sig stuttlega um ákvörðun viðurlaga og ákærði sjálfur tekið stuttlega til máls. Með játningu ákærða, sem fær fulla stoð í gögnum málsins, telst sannað að ákærði hafi gerst sekur um þau brot sem lýst er í ákæru og sem þar eru rétt heimfærð til ákvæða laga.

Ákærði er 21 árs að aldri og samkvæmt fyrirliggjandi sakavottorði hefur hann ekki áður gerst sekur um refsiverð brot. Játaði hann brot sín greiðlega bæði hjá lögreglu og fyrir dómi. Fyrir dómi kvað hann brot sín umrætt sinn tengjast áfengisneyslu sinni en hann hefði leitað sér aðstoðar vegna þess vanda.

Nokkurt tjón hlaust af árás ákærða samkvæmt fyrri lið ákærunnar. Brot ákærða samkvæmt síðari lið ákærunnar er alvarlegt í eðli sínu og er til þess litið við ákvörðun refsingar, enda þótt fyrir liggi að viðkomandi lögreglumaður hafi ekki hlotið áverka. Verður ákærða ákvörðuð refsing í einu lagi fyrir bæði brotin, sbr. 77. gr. almennra hegningarlaga nr. 19/1940. Þykir refsing hans með hliðsjón af framangreindu hæfilega ákveðin 45 daga fangelsi, en með hliðsjón af greiðri játningu ákærða og hreinum sakaferli, þykir rétt að fresta fullnustu refsingar hans og skal hún falla niður að tveimur árum liðnum haldi ákærði almennt skilorð 57. gr. almennra hegningarlaga, með síðari breytingum.

Ekki liggja fyrir upplýsingar um að sakarkostnaður hafi hlotist af málinu á rannsóknarstigi, en ekki hlaust neinn kostnaður af vörn ákærða fyrir dómi. Verður ákærði því ekki dæmdur til greiðslu sakarkostnaðar.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 10:20 þriðjudaginn 9. júní 2009.

Dómsorð:

Ákærði, B-kk-nf K-kk-nf K-kk-nf, sæti fangelsi í 45 daga, en fullnustu refsingar hans er frestað og fellur hún niður að liðnum tveimur árum haldi ákærði almennt skilorð 57. gr. almennra hegningarlaga.

H-kk-nf B-kk-nf
S-144/2008

Mál þetta, sem þingfest var og dómtekið 7. janúar sl., er höfðað af lögreglustjóranum á Blönduósi með ákæru dagsettri 30. júní 2008 á hendur H-kk-þgf J-kk-þgf, fæddum 22. júlí 1985, óstaðsettur í hús, ,,fyrir hylmingu, með því að hafa nokkru fyrir 14. maí 2008, tekið við tveimur hæðarkíkjum af gerðinni Spectra Precicion Laser og Agatec, þrífót af gerðinni Stabila Laser, borvél af gerðinni Dewalt ásamt tösku og hleðslustöð af sömu gerð, borvél af gerðinni Spit og slípirokk af gerðinni AEG Sparky úr höndum ótilgreinds manns í Reykjavík og geymt varninginn í farangursgeymslu bifreiðar sinnar, en ákærða var ljóst að um var að ræða þýfi.

Telst brot þetta varða við 1. mgr. 254. gr. almennra hegningarlaga, nr. 19/1940.

Þess er krafist að ákærði verði dæmdur til refsingar.”

II

Ákærði sótti ekki þing og boðaði ekki forföll þegar málið var þingfest 7. janúar sl. Málið er því dæmt með vísan til 1. mgr. 126. gr. laga um meðferð opinberra mála nr. 19/1991 enda er þess getið í fyrirkalli sem birt var fyrir ákærða sjálfum á lögmætan hátt 15. desember 2008 að svo mætti fara með málið.

Þar sem ákærði hefur ekki látið málið til sín taka verður með vísan til þess sem að framan er rakið að líta svo á að hann viðurkenni háttsemi þá sem honum er í ákæru gefin að sök og telst sök hans þar með nægilega sönnuð enda er ákæran í samræmi við gögn málsins og brot hans þar réttilega fært til refsiákvæða.

Ákærði hefur ekki áður sætt refsingu.

Refsing ákærða þykir hæfilega ákveðin 200.000 króna sekt til ríkissjóðs en 14 daga fangelsi komi í stað sektarinnar verði hún ekki greidd innan 4 vikna. Við ákvörðun refsingar er horft til þess að upplýsingar um verðmæti hinna stolnu muna liggja ekki fyrir í málinu og því er ákærða einvörðungu gert að greiða sekt.

Sakarkostnaður hefur ekki fallið til við meðferð máls þessa.

Af hálfu ákæruvaldsins sótti málið B-kk-nf H-kk-nf fulltrúi lögreglustjórans á Blönduósi.

H-kk-nf H-kk-nf dómstjóri kveður upp dóm þennan.

DÓMSORÐ

Ákærði H-kk-nf J-kk-nf, greiði 200.000 króna sekt til ríkissjóðs en 14 daga fangelsi komi í stað sektarinnar verði hún ekki greidd innan fjögurra vikna.

Enginn sakarkostnaður hefur fallið á málið.

H-kk-nf H-kk-nf.
S-148/2009

Mál þetta, sem dómtekið var 18. þ.m., höfðaði sýslumaðurinn á Akureyri hér fyrir dómi 7. maí 2009 gegn X og B;

„… fyrir að hafa verið með í sameiginlegum vörslum sínum á heimili ákærða B, 24,62 grömm af amfetamíni, en lögreglan fann efnin, þegar hún gerði þar húsleit föstudaginn 27. mars 2009.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.A. […]

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 15.470 samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Mál þetta fékk nr. S-140/2009 í málaskrá dómsins. Því lauk með dómi 4. júní sl. yfir ákærða B. Þáttur ákærða X var daginn áður sameinaður þessu máli, S-148/2009, sem sami sýslumaður höfðaði gegn honum þann 17. maí sl.;

„fyrir þjófnað með því að hafa föstudaginn 16. apríl 2009, stolið buxum og bol úr Levis búðinni, sem staðsett er í verslunarmiðstöðinni Glerártorgi á Akureyri, en verðmæti þessara muna er samtals kr. 21.980-.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði hefur hér fyrir dómi játað skýlaust sakargiftir samkvæmt framangreindum ákærum. Játning hans er í samræmi við rannsóknarskýrslur lögreglu og er ekki ástæða til að efast um að hún sé sannleikanum samkvæm. Teljast brot hans nægilega sönnuð og eru þau réttilega heimfærð til lagaákvæða í ákærum.

Ákærði á nokkurn sakaferil að baki, allt frá árinu 1998. Hér hefur áhrif að hann var í maí 2006 dæmdur í eins mánaðar fangelsi, skilorðsbundið í þrjú ár, fyrir tilraun til þjófnaðar. Þann 31. mars sl. var hann dæmdur í þriggja mánaða óskilorðsbundið fangelsi fyrir þjófnað og umferðarlagabrot og sviptur ökurétti ævilangt. Nefndur skilorðsdómur var þá dæmdur upp.

Í þessu máli er ákærði sakfelldur fyrir fíkniefnalagabrot og þjófnað. Fyrrnefnda brotið var framið áður en dómur gekk í mars sl. og ber því að dæma hegningarauka hvað það varðar samkvæmt 78. gr. almennra hegningarlaga, en gæta jafnframt reglna 77. gr. sömu laga.

Ákærði hefur gengist skýlaust við þeim brotum sem honum eru gefin að sök. Hann hefur nú nýlokið áfengismeðferð og er nú í eftirmeðferð á áfangaheimili. Hefur hann þannig sýnt vilja til bæta ráð sitt og breyta lífi sínu til betri vegar.

Refsing ákærða ákveðst eftir atvikum og ofangreindum atriðum fangelsi í einn mánuð.

Greind fíkniefni hafa þegar verið gerð upptæk með dómi í máli nr. S-140/2009.

Ákærði verður dæmdur til að greiða þóknun skipaðs verjanda síns, Ó-kk-ef R-kk-ef Ó-kk-ef hdl., sem ákveðst eins og í dómsorði greinir að virðisaukaskatti meðtöldum.

Dóm þennan kveður upp E-kk-nf S-kk-nf, héraðsdómari.

D Ó M S O R Ð :

Ákærði, X, sæti fangelsi í einn mánuð.

Ákærði greiði þóknun skipaðs verjanda síns, Ó-kk-ef R-kk-ef Ó-kk-ef hdl., 49.800 krónur.
S-149/2009

Mál þetta, sem dómtekið var í gær, er höfðað með ákæru lögreglustjórans á Akureyri, útgefinni 20. maí 2009, á hendur X,

„fyrir þjófnað, með því að hafa fimmtudaginn 30. apríl 2009, stolið 8 pökkum með tíu hálfslíters [svo] bjórum, samtals að verðmæti 18.840- krónur, úr verksmiðju Vífilfells, Furuvöllum 18 á Akureyri, en á þeim tíma var hann starfsmaður í verksmiðjunni. Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Við þingfestingu málsins játaði ákærði sök samkvæmt ákæru. Með játningu hans, sem fær stoð í gögnum málsins og engin ástæða þykir vera til að draga í efa, er hann sannur að sök og hefur unnið sér til refsingar, en háttsemi hans er í ákæru rétt færð til refsiheimildar.

Það eykur alvarleika brotsins að ákærði framdi brot sitt í starfi sínu og braut þannig trúnað en á hinn bóginn verður horft til þess að ákærði játar sök að fullu, þýfið, fjörutíu lítrar, komst allt til skila og ákærði hefur ekki áður gerzt brotlegur við lög. Þegar á allt er horft, þykir verða að dæma ákærða til að sæta fangelsi í einn mánuð en rétt þykir að fresta fullnustu refsingarinnar og falli hún niður að liðnum tveimur árum haldi ákærði almennt skilorð.

Ekki leiddi sérstakan kostnað af máli þessu.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X, sæti fangelsi í einn mánuð. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.
S-165/2009

Mál þetta sem dómtekið var 7. júlí sl., höfðaði lögreglustjórinn á Akureyri hér fyrir dómi með ákæru, útgefinni 29. maí sl., á hendur X;

„fyrir fíkniefna- og vopnalagabrot:

I. Fíkniefnalagabrot.

Með því að hafa fimmtudaginn 19. júní 2008, verið með í vörslum sínum 7,12 grömm af amfetamíni á heimili sínu, þegar lögreglan gerði þar húsleit.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

II. Vopnalagabrot.

Með því að vera í greint sinn með í vörslum sínum hlaðna haglabyssu, sem hann var sjálfur eigandi að og með leyfi fyrir, geymda inni í ólæstum fataskáp í svefnherbergi sínu og með fleiri skotfæri í hana við hliðina á byssunni og í skápum í forstofu og sameiginlegu anddyri íbúðar hans og annarra íbúa hússins.

Telst þetta varða við 23. gr., sbr. 1. mgr. 36. gr. vopnalaga nr. 16, 1998.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögregla lagði hald á og tilgreind eru í efnaskrá nr. 13.984, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði hefur hér fyrir dómi játað skýlaust þau brot, sem getið er í ákæru, en tekur fram, að skápar í forstofu og sameiginlegu anddyri hafi verið læstir. Var það ekki rengt af ákæruvaldsins hálfu. Með þessari athugasemd er ákærði sannur að sök um þá háttsemi, sem í ákæru greinir og er þar réttilega færð til refsiákvæða.

Samkvæmt sakavottorði ákærða hefur hann tvívegis gengist undir sátt hjá sýslumanninum á Akureyri, annars vegar árið 2001 og hins vegar árið 2002, fyrir brot gegn 2. mgr. 44. gr. umferðarlaga nr. 50/1987 með greiðslu sektar auk sviptingar ökuréttar. Árið 2008 var ákærði dæmdur til greiðslu sektar fyrir brot gegn 1., sbr. 2. mgr. 45. gr. a umferðarlaga, auk þess sem hann var sviptur ökurétti í fjóra mánuði. Hinn 9. janúar sl. var ákærði svo dæmdur til greiðslu sektar fyrir brot gegn 2., sbr. 5., sbr. 6. gr. laga um ávana og fíkniefni nr. 65/1974. Ber að tiltaka refsingu ákærða nú sem hegningarauka, sbr. 78. gr. almennra hegningarlaga nr. 19/1940 og að öðru leyti eftir reglum 77. gr. sömu laga. Ákveðst hún 120.000 króna sekt til ríkissjóðs, sem skal greiðast innan fjögurra vikna frá uppsögu dómsins að telja, en ella sæti ákærði fangelsi í átta daga.

Þá verða haldlögð fíkniefni gerð upptæk eins og krafist er í ákæru.

Við þingfestingu upplýsti sækjandi, að engan sakarkostnað hafi leitt af rannsókn málsins. Verður ákærði því ekki dæmdur til greiðslu sakarkostnaðar.

Dóm þennan kveður upp E-kk-nf S-kk-nf, héraðsdómari.

D Ó M S O R Ð :

Ákærði, X, greiði 120.000 krónur í sekt til ríkissjóðs innan fjögurra vikna frá uppsögu dóms þessa að telja en sæti ella fangelsi í átta daga.

Upptæk eru gerð 7,12 grömm af amfetamíni, sem tilgreind eru í efnaskrá lögreglu nr. 13.984.
S-16/2009

Mál þetta, sem var dómtekið 4. þ.m., höfðaði sýslumaðurinn á Akureyri hér fyrir dómi þann 20. janúar sl. með ákæru á hendur Z,

„fyrir líkamsárás, með því að hafa aðfaranótt laugardagsins 7. júní 2008, við skemmtistaðinn Amor við Ráðhústorg á Akureyri, slegið X, kt. 000000-0000, þungu hnefahöggi í andlitið með þeim afleiðingum að hann hlaut brot í nefbeini og þurfti í kjölfarið að gangast undir aðgerð til að rétta nefið, auk þess sem hann hlaut 2 cm. langan skurð vinstra megin á nefi.

Telst þetta varða við 1. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gerir Þ-kk-nf H-kk-nf hdl., f.h. X, kt. 000000-0000, G, Akureyri, bótakröfu á hendur ákærða að fjárhæð kr. 276.892.-, auk dráttarvaxta frá dagsetningu kröfubréfs, 13. ágúst 2008, til greiðsludags.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði á að baki nokkurn sakaferil, en hann hefur ekki áhrif á refsingu hans fyrir framangreint brot. Ákveðst hún fangelsi í tvo mánuði, sem rétt er að skilorðsbinda eins og í dómsorði greinir.

Bótakröfu er getið í ákæru. Mótmælir ákærði henni sem of hárri, en aðilar lögðu hana í dóm án frekari meðferðar. Ákærði er bótaskyldur gagnvart tjónþola samkvæmt almennu skaðabótareglunni og a-lið 1. mgr. 26. gr. laga nr. 50/1993 með síðari breytingum.

Krafist er bóta að fjárhæð 36.892 krónur vegna útlagðs lækniskostnaðar. Þessi liður er studdur gögnum og verður tekinn til greina. Krafist er miskabóta að fjárhæð 200.000 krónur og bóta vegna lögmannskostnaðar að fjárhæð 40.000 krónur. Þessir kröfuliðir eru ekki úr hófi fram og verða teknir til greina með greindum fjárhæðum. Dráttarvextir verða dæmdir frá því tímamarki er mánuður var liðinn frá því að ákærða var kynnt bótakrafan.

Dæma ber ákærða til að greiða allan kostnað sakarinnar, sem samkvæmt yfirliti nemur 12.500 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, Z, sæti fangelsi í tvo mánuði, en fresta skal fullnustu refsingar hans og hún falla niður að liðnum tveimur árum frá uppsögu þessa dóms að telja, haldi hann hið almenna skilorð 57. gr. almennra hegningarlaga nr. 19/1940, sbr. 4. gr. laga nr. 22/1955, að gerast ekki sekur um nýtt brot á skilorðstímanum.

Ákærði greiði X, 276.892 krónur með dráttarvöxtum samkvæmt 1. mgr. 6. gr. laga nr. 38/2001 frá 28. desember 2008 til greiðsludags.

Ákærði greiði 12.500 krónur í sakarkostnað.